《赋得河桥草色送高大归龙门》
明代·周玄

江头微暄冰始开，河桥一夜春风来。
伤心宛似丛台下，青青草色青如苔。
二月三月青门道，积素浮光不堪扫。
酒幔烟中望却无，钓矶水畔看还好。
桥上萧条人几家，芳洲漠漠楚天涯。
暝随断梗飘寒雨，晴逐游丝映落花。
龙门还家孟诸野，清樽惆怅河桥下。
临歧尽醉歌送君，草上片时驻君马。

作者简介：福建闽县人，字微之。与黄玄皆出林鸿门下，称二玄。永乐中以文学征，授礼部员外郎。尝挟书数千卷，居长乐高柄家，读书十年，卒业尽弃其书，谓已尽在腹中。为闽中十才子之一。有《宜秋集》。